मुंबई: डिफेंडिंग चैंपियन मुंबई के लिए आईपीएल 11 की शुरुआत बेहद खराब रही है। अब तक खेले पांच मैचों में से 4 में हारकर मुंबई प्वाइंट्स टेबल में सातवें पायदान पर है। जीत की पटरी पर लौटने के लिए उतारू मुंबई मंगलवार को अपने घर वानखेड़े स्टेडियम में सनराइजर्स हैदराबाद से भिड़ेगी। दोनों ही टीमों को अपने पिछले मैच में हार का सामना करना पड़ा था। मुंबई को राजस्थान रॉयल्स ने रोचक मुकाबले में मात दी थी तो वहीं हैदराबाद को चेन्नई सुपर किंग्स ने परास्त किया था। दोनों टीमों के बीच आईपीएल में अबतक 11 मुकाबले हुए हैं जिसमें से 5 में मुंबई और 6 में हैदराबाद विजयी रही है। वहीं वानखेड़े में खेले गए 3 मुकाबलों में सभी में मुंबई के हाथ बाजी लगी है। ऐसे में दोनों टीमों के बीच आंकड़ों के आधार पर भी कड़ी टक्कर होने की संभावना है।